
Personu izceļošanas liegumu reģistra noteikumi
Izdoti saskaņā ar 
Nacionālās drošības likuma
18.1 panta septīto daļu
I. Vispārīgie jautājumi
· 1. Noteikumi nosaka ziņu apjomu, kas par personu, par kuru pieņemts lēmums par liegumu izceļot no Latvijas Republikas, iekļaujams valsts informācijas sistēmā "Personu izceļošanas un izvešanas liegumu reģistrs" (turpmāk – reģistrs), iekļaušanas kārtību, glabāšanas termiņus, dzēšanas kārtību, institūcijas, kurām piešķirama piekļuve reģistrā iekļautajām ziņām.
· 2. Reģistrs ir valsts informācijas sistēmas "Integrētā iekšlietu informācijas sistēma" apakšsistēma, kuras pārzinis un turētājs ir Iekšlietu ministrijas Informācijas centrs.
· 3. Ziņas reģistrā izmanto un apstrādā tiešsaistes datu pārraides režīmā.
· 4. Iekšlietu ministrijas Informācijas centrs piešķir reģistra lietotāja tiesības, pamatojoties uz iestādes vadītāja pieprasījumu, kā arī nodrošina lietotāja tiesību anulēšanu.
II. Reģistrā iekļaujamās ziņas un ziņu iekļaušanas kārtību
· 5. Ziņas reģistrā iekļauj Pilsonības un migrācijas lietu pārvalde – Nacionālās drošības likumā noteiktajos gadījumos un ne vēlāk kā vienas darbdienas laikā pēc šajos noteikumos noteikto ziņu, kas iekļaujamas reģistrā, saņemšanas no iekšlietu ministra.
· 6. Ja kļūst zināms, ka reģistrā iekļautās ziņas nepieciešams aktualizēt, Pilsonības un migrācijas lietu pārvalde ne vēlāk kā vienas darbdienas laikāto īsteno .
· 7. Reģistrā iekļauj šādas ziņas:
· 7.1. par personu:
· 7.1.1. vārds (-i) oriģinālformas latīņalfabētiskajā transliterācijā;
· 7.1.2. uzvārds (-i) oriģinālformas latīņalfabētiskajā transliterācijā;
· 7.1.3. personas kods (ja tas ir zināms);
· 7.1.4. dzimšanas datums, ja personas kods nav zināms vai nesatur informāciju par personas dzimšanas datumu;
· 7.1.5. dzimšanas vieta (ja tā ir zināma);
· 7.1.6. personas dzimums;
· 7.1.7. personas valstiskā piederība un tās veids (ja tas zināms);
· 7.2. par lēmumu:
· 7.2.1. lēmuma pieņemšanas datums un numurs;
· 7.2.2. datums, no kura personai noteikts liegums izceļot no valsts;
· 7.2.3. datums, līdz kuram personai noteikts liegums izceļot no valsts;
· 7.2.4. amatpersona, kura pieņēma lēmumu;
· 7.2.5. lēmuma pieņemšanas pamats, norādot precīzu turpmāk minētā gadījuma veidu:
· 7.2.5.1. bērns, kas ārpus Latvijas Republikas pakļauts riskam tikt iesaistītam bruņotā konfliktā, teroristu darbībās vai citās darbībās, kā rezultātā ir pietiekams pamats uzskatīt, ka persona pēc atgriešanās Latvijas Republikā apdraudēs tās nacionālo drošību
· 7.2.5.2. bērns, kas ārpus Latvijas Republikas plāno iesaistīties bruņotā konfliktā, teroristiskās darbībās vai citās darbībās, kā rezultātā ir pietiekams pamats uzskatīt, ka persona pēc atgriešanās Latvijas Republikā apdraudēs tās nacionālo drošību;
· 7.2.5.3. pilngadīga persona, kura ārpus Latvijas Republikas plāno iesaistīties bruņotā konfliktā, teroristiskās darbībās vai citās darbībās, kā rezultātā ir pietiekams pamats uzskatīt, ka persona pēc atgriešanās Latvijas Republikā apdraudēs tās nacionālo drošību;
· 7.2.5.4. pilngadīga persona, kas ārpus Latvijas Republikas pakļauta riskam tapt iesaistītai bruņotā konfliktā, teroristu darbībās vai citās darbībās, kā rezultātā ir pietiekams pamats uzskatīt, ka persona pēc atgriešanās Latvijas Republikā apdraudēs tās nacionālo drošību.
· 8. Reģistrā papildus norāda šādu citu informāciju (ja tā ir zināma):
· 8.1. sejas (jaunāko) attēlu (ja tas ir pieejams);
· 8.2. lēmuma saturu vai attēlu (par personu, kurai ir noteiktas aizbildņa vai aizgādņa tiesības);
· 8.3. visa būtiskā medicīniskā informācija (piemēram, informācija par personas būtiskām veselības problēmām, nepieciešamo medikamentu nosaukums);
· 8.4. informācija par rīcību (lēmuma par aizsardzības pasākumu kopija), konstatējot personu;
· 8.5. informācija par personu, kura var radīt risku personas dzīvībai, drošībai un veselībai:
· 8.5.1. vārds(-i) oriģinālformas latīņalfabētiskajā transliterācijā;
· 8.5.2. uzvārds (-i) oriģinālformas latīņalfabētiskajā transliterācijā;
· 8.5.3. personas kods;
· 8.5.4. dzimšanas datums, ja personas kods nav zināms vai nesatur informāciju par personas dzimšanas datumu;
· 8.5.5. personas valstiskā piederība un tās veids;
· 8.6. informācija par personas pārvietošanās maršrutu vai galamērķi.
III. Institūcijas, kurām ir piešķirama piekļuve reģistrā iekļautajām ziņām
· 9. Piekļūt reģistra aktuālajā un arhīva daļā iekļautajām ziņām, atbilstoši normatīvajos aktos noteiktajai kompetencei, ir tiesības šādām institūcijām:
· 9.1. Valsts policijai;
· 9.2. valsts drošības iestādēm;
· 9.3. Valsts robežsardzei;
· 9.4. Pilsonības un migrācijas lietu pārvaldei.
· 10. Citām valsts pārvaldes iestādēm, tiesām un prokuratūras struktūrvienībām, vēršoties pie reģistra pārziņa, ir tiesības saņemt no reģistra šo noteikumu 7. un 8. punktā minēto informāciju atbilstoši minēto iestāžu kompetencei.
IV. Ziņu glabāšanas termiņi un dzēšanas kārtība
· 11. Šo noteikumu 7. un 8. punktā minētās ziņas reģistrā glabā tādu laika posmu, uz kādu lēmumā personai noteikts liegums izceļot no Latvijas Republikas.
· 12. Reģistrā iekļautās ziņas dzēš nekavējoties, bet ne vēlāk kā 24 stundu laikā pēc tam, kad ir beidzies lēmumā noteiktā lieguma izceļot valsts termiņš vai lēmums ir atcelts.
· 13. Vienu mēnesi pirms ziņu dzēšanas termiņa iestāšanās, reģistrs automātiski nosūta attiecīgu paziņojumu iestādei, kura iekļāva ziņas reģistrā.
· 14. Ja iestāde, kas saņēmusi šo noteikumu 13. punktā minēto paziņojumu nav kompetenta pieņemt lēmumu par nepieciešamību turpināt uzturēt ziņas reģistrā, tā nekavējoties informē iestādi vai amatpersonu, kas ir kompetenta pieņemt attiecīgu lēmumu.

